Henrik Høegh (V), 2010-12-02:
Nu førstebehandler vi så det fremsatte forslag om, at regeringen skal arbejde for et totalt stop for brug og salg af fødevarekontaktmaterialer, der indeholder stoffet bisfenol-A, og at regeringen skal indføre særregler i Danmark, indtil de skærpede regler er indført i EU.
Forslagsstillerne ønsker også, at vi skal tage bilaterale kontakter til medlemslandene og kontakt til Kommissionen i spørgsmålet.
Det er jo sådan, at vi allerede i dag har et forbud i Danmark mod anvendelse af bisfenol-A i visse fødevarekontaktmidler.
Det danske forbud mod bisfenol-A, som Fødevarestyrelsen indførte den 26. marts i år, omfatter fødevarekontaktmidler rettet mod 0-3-årige.
Forbuddet er begrundet i en vurdering fra DTU Fødevareinstituttet af et nyt studie i bisfenol-A.
Ifølge DTU Fødevareinstituttet gav dette studie anledning til usikkerhed med hensyn til effekter på indlæringsevnen, fordi der er fundet forringet indlæringsevne hos hanrotteunger ved lav dosering med bisfenol-A.
På den baggrund fandt Fødevarestyrelsen, at der ud fra et forsigtighedsprincip burde indføres beskyttelsesforanstaltninger i relation til børn i alderen 0-3 år, indtil nye studier eventuelt kan afklare, at bisfenol-A i lave doser ikke har effekt på udviklingen af nervesystem eller adfærd.
Ved indførelsen af dette forbud vurderede Fødevarestyrelsen, at forbuddets afgrænsning er proportionalt afpasset med graden af den usikkerhed, der er fundet i forbindelse med bisfenol-A, og effekt på udviklingen af nervesystem eller adfærd.
I EFSA’s nye vurdering fra september i år konkluderes det, at der ikke er fundet nye data, der kan begrunde en ændring af den nuværende EU-grænseværdi for bisfenol-A i fødevarekontaktmaterialer.
EFSA vurderer samtidig, at det ikke er muligt at vurdere en mulig forringet indlæringsevne efter lave indtag af bisfenol-A, da effekten statistisk set hverken kan bekræftes eller udelukkes.
Kommissionen fremsendte den 23. november 2010 forslag til et ændringsdirektiv, som forbyder anvendelsen af stoffet bisfenol-A til fremstilling af polycarbonatsutteflasker til spædbørn.
Forslaget blev vedtaget på et møde i Den Stående Komité for Fødevaresikkerhed og Dyresundhed den 25. november 2010.
Det er meget positivt, at Kommissionen har taget bekymringerne over bisfenol-A hos spædbørn alvorligt.
Selv om Kommissionens forslag ikke er så vidtrækkende som vores forbud, er det imidlertid regeringens holdning, at vi fra dansk side vil holde fast i vores forbud mod bisfenol-A i alle fødevarekontaktmaterialer rettet mod 0-3-årige.
Regeringen vil fortsat arbejde for et fælles europæisk forbud mod bisfenol-A i alle fødevarekontaktmidler rettet mod 0-3-årige, og hvis vi får ny eller mere sikker viden, som giver anledning til at ændre vores beskyttelsestiltag i den ene eller den anden retning, vil vi selvfølgelig også arbejde på det på et fælles europæisk plan.
På nuværende tidspunkt er det som sagt Fødevarestyrelsens vurdering, at forbuddet mod anvendelsen af bisfenol-A i fødevarekontaktmidler rettet mod de 0-3-årige er proportionalt afpasset med graden af den usikkerhed, der er fundet i forbindelse med bisfenol-A, og effekt på udviklingen af nervesystem eller adfærd hos rotter.
Vi har fundet en usikkerhed, som vi lader komme de 0-3-årige børn til gode.
Jeg kan derfor ikke på nuværende tidspunkt på et videnskabeligt grundlag gå ind for et forbud mod bisfenol-A i alle fødevarekontaktmaterialer, som vil kunne omfatte dåser og låg til alle typer fødevarer, f.eks. sodavand, øl, frugt, grønt, fisk, færdigretter m.m. samt vanddunke, køkkenredskaber og produktionsudstyr og beholdere og tanke til fødevarer.
En sådan udvidelse af forslaget vil være ude af proportioner.
Her tænker jeg ikke kun på erhvervet, men jeg tænker også på forbrugerne, som vil blive begrænset i deres mulighed for valg af fødevarer, og det er endda uden dokumentation for, at forbrugerbeskyttelsen øges.
Det er lykkedes os at få vedtaget et forslag til forbud i EU.
Selv om forslaget ganske vist ikke er så vidtrækkende som det danske, må det ses som en dansk sejr.
Vi vil fortsat gerne have EU-forbuddet til at svare til det danske, men hvis vi udvider det danske forbud til at dække alle fødevarekontaktmaterialer, uden at vi har yderligere argumenter, kan vi risikere at miste vores støtte fra andre medlemslande i EU.
Vi følger naturligvis hele tiden med i den nye forskning i bisfenol-A. Jeg har for nylig bedt DTU Fødevareinstituttet om at vurdere et helt nyt videnskabeligt studie, der undersøger bisfenol-A's indvirkning på rotters prostataceller.
Ifølge forskerne bag studiet kan bisfenol-A medføre celleforandringer i rotters prostata, som på længere sigt kan øge sandsynligheden for, at der udvikles prostatakræft.
Studiet er så nyt, at det ikke indgik i EFSA's nyeste vurdering, men jeg kan oplyse, at studiet er blevet vurderet af DTU Fødevareinstituttet, og de konkluderer, at studiet ikke er af en sådan kvalitet, at det kan danne grundlag for en ændring af EFSA's fastlagte tolerable daglige indtag på 50 mikrogram pr. kg.
Jeg bad endvidere DTU Fødevareinstituttet se på de studier, der refereres til i forslagsstillernes bemærkninger.
Der er også her en ny undersøgelse, der ikke tidligere er vurderet af EFSA eller af DTU Fødevareinstituttet.
Denne nye undersøgelse ser på sammenhængen mellem nedsat sædkvalitet og bisfenol-A-koncentrationer i urin hos mænd.
Forfatterne af studiet fremhæver selv, at resultaterne er præliminære, og at der er brug for yderligere studier på dette område.
DTU Fødevareinstituttet er enig i dette og finder ikke, at dette nye studie giver anledning til at ændre den nuværende konklusion om bisfenol-A. Så vil jeg i øvrigt tilskynde til udvikling af alternativer til stoffer og opfordre branchen til at udfase bisfenol-A i alle de produkter, de kan, så snart de har sikre og egnede alternativer.
Efter indførelsen af det danske forbud har producenterne jo allerede vist, at det kan lade sig gøre at lave bisfenol-A-fri emballage til de 0-3-årige.
Den europæiske metaldåseindustri har tidligere oplyst, at der arbejdes på verdensplan for at udvikle alternativer til bisfenol-A til indvendig beklædning i konservesdåser, som er en af de vigtigste anvendelser af bisfenol-A i fødevarekontaktmaterialer.
Det er her vigtigt, at de mulige alternativer testes grundigt, når de er udviklet.
Jeg vil derfor anmode Fødevarestyrelsen om at følge udviklingen med erstatningsstoffer for bisfenol-A på nationalt plan såvel som på EU-plan.
Herunder vil jeg sikre mig, at de videnskabelige undersøgelser, der ligger til grund for disse erstatningsstoffer, er af samme omfang og kvalitet som dem, vi kender fra bisfenol-A.
Lad mig til slut endnu en gang slå fast, at jeg, hvis der kommer tilstrækkelig videnskabelig dokumentation for, at bisfenol-A er sundhedsskadelig ved den nuværende anvendelse, ikke vil tøve med at indføre et forbud mod bisfenol-A i alle fødevarekontaktmidler.
Med den viden, vi har nu, er det nuværende forbuds afgrænsning proportionalt afpasset med graden af den usikkerhed, der er fundet i forbindelse med bisfenol-A og effekt på udvikling af nervesystem eller adfærd hos rotter.
Derfor er jeg tilfreds med det forbud, vi allerede har indført.
Jeg glæder mig over den voksende tilslutning i EU, men regeringen kan ikke stemme for beslutningsforslaget, som det er fremsat.